Diari Oficial de la Generalitat Valenciana


Sumari del DOGV 9715, del 31-10-2023 (2023/10427)

RESOLUCIÓ de 29 de setembre de 2023, per la qual s'aprova el procediment de reintegrament de les despeses de la medicació prescrita en el sistema de recepta electrònica de la Conselleria de Sanitat i recollida en una oficina de farmàcia dels països de la Unió Europea adherits al marc del projecte d'interoperabilitat de la recepta electrònica europea.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9715

Data del DOGV
:   31-10-2023

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2023/10838


Data del document
:   29-09-2023

Organisme emissor
:   Conselleria de Sanitat

Tipus de document
:   Resolució

Descriptors 

:   * farmacologia

RESOLUCIÓ de 29 de setembre de 2023, per la qual s'aprova el procediment de reintegrament de les despeses de la medicació prescrita en el sistema de recepta electrònica de la Conselleria de Sanitat i recollida en una oficina de farmàcia dels països de la Unió Europea adherits al marc del projecte d'interoperabilitat de la recepta electrònica europea. [2023/10056]  
El projecte d'interoperabilitat de la recepta electrònica europea té per objectiu permetre la connexió entre països de la Unió Europea per a poder dispensar receptes electròniques prescrites als països d'origen dels usuaris.  
En el marc d'aquest projecte, és possible que les prescripcions electròniques realitzades en la Comunitat Valenciana es puguen dispensar en oficines de farmàcia d'altres països i també que les prescripcions electròniques que s'hagen fet en altres països de la Unió Europea es puguen dispensar en la Comunitat Valenciana.  
  
Fonaments de dret  
Es considera que, en l'àmbit del sistema públic de la Conselleria de Sanitat, la tramitació del reintegrament de les despeses per a la dispensació de la medicació de receptes electròniques prescrites a la Comunitat Valenciana en un país de la Unió Europea acollit al marc del projecte d'interoperabilitat europea es pot dur a terme sobre la base de la Directiva 2011/24/UE, d'assistència sanitària transfronterera, i del Reial decret llei 16/2012, de 20 d'abril, de mesures urgents per a garantir la sostenibilitat del Sistema Nacional de Salut i millorar la qualitat i seguretat de les seues prestacions.  
En virtut de les competències que m'atorga el Decret 135/2023, de 10 d'agost, del Consell, pel qual s'aprova el Reglament orgànic i funcional de la Conselleria de Sanitat, resolc:  
  
Aprovar el procediment de reintegrament de les despeses de la medicació prescrita en el sistema de recepta electrònica de la Conselleria de Sanitat i recollida en una oficina de farmàcia dels països de la Unió Europea adherits al marc del projecte d'interoperabilitat de la recepta electrònica europea, que consta en annex a aquesta resolució.  
  
València, 29 de setembre de 2023.- La directora general de Farmàcia: Elena Gras Colomer.  
  
  
  
ANNEX I  
Procediment de reintegrament de les despeses de la medicació prescrita en el sistema de recepta electrònica del de la Conselleria de Sanitat i recollida en una oficina de farmàcia dels països de la Unió Europea adherits al marc del projecte d'interoperabilitat de la recepta electrònica europea.  
  
1. Llocs de presentació  
Presencial  
En qualsevol dels llocs previstos en l'article 16.4 de la Llei 39/2015, d'1 d'octubre, del procediment administratiu comú de les administracions públiques, dirigit a la direcció territorial de la conselleria amb competències en matèria de sanitat de la província a la qual pertanga la persona sol·licitant.  
Telemàtica  
Les persones obligades a relacionar-se amb la Generalitat a través de mitjans electrònics, en els termes de l'article 14 de la Llei 39/2015, d'1 d'octubre, del procediment administratiu comú, presentaran les sol·licituds telemàticament a través de la seu electrònica de la Generalitat.  
  
  
2. Sol·licitud  
La persona sol·licitant ha de presentar el formulari de sol·licitud de reembossament d'aportació en prestació farmacèutica en el projecte d'interoperabilitat de recepta electrònica a Europa, juntament amb aquests documents acreditatius:  
- Documentació de les despeses corresponents als tractaments farmacològics subjectes a finançament públic, prescrits pel personal mèdic del sistema sanitari públic.  
- Model de domiciliació bancària, segons model normalitzat que es troba disponible en la seu electrònica o portal institucional de la Generalitat en internet, https://sede.gva.es, en la pàgina web de la conselleria amb competències en matèria de sanitat, www.san.gva.es, i en la guia PROP de la Generalitat www.prop.gva.es, llevat que el compte bancari estiguera d'alta en la Generalitat i s'haja indicat en l'apartat D del formulari de sol·licitud de reembossament d'aportació en prestació farmacèutica en el projecte d'interoperabilitat de recepta electrònica a Europa.  
  
  
3. Resolució  
La resolució del procediment correspondrà al director territorial de Sanitat de la província a la qual pertanga la persona sol·licitant. El termini per a resoldre serà de tres mesos a comptar de l'entrada de la sol·licitud en el registre de l'òrgan competent per a resoldre.